Patrick Cullinan (1933–2011) was 'n Suid-Afrikaanse digter en biograaf. Saam met Lionel Abrahams stig hy Bateleurpers in 1974, en die literêre joernaal The Bloody Horse: Writings and the Arts in 1980. Sy digbundels sluit in The Horizon Forty Miles Away, Today is not Diffrent, The White Hail in the Orchard en Selected Poems 1961–1991. Hy het ook ’n biografie van die ontdekker Robert Gordon die lig laat sien, Robert Jacob Gordon 1743–1795: The Man and His Travels at the Cape, asook ’n semi-outobiografiese prosawerk, Matrix, en ’n versameling briewe van Bessie Head, Imaginative Trespasser. Die Cullinandiamant is na sy oupa, die mynboupionier sir Thomas Cullinan, vernoem. Patrick Roland Cullinan is op 25 Mei 1933 in Pretoria gebore. Sy oupa was die mynmagnaat sir. Thomas Cullinan gewees. Hy studeer aan die Charterhouse Skool en Oxford Universiteit in Engeland waar hy Italiaans en Russies leer lees. Ná sy studies keer hy na Suid-Afrika terug, waar hy 'n saagmeule besit en in die Oos-Transvaal geboer het. Cullinan het groot aansien in Suid-Afrika geniet en was een van die mees prominente digters aan die einde van die 20ste eeu.